Det er flere grunner til det. De senere årene har personvernlovgivningen blitt stadig strengere i mange land SOS-barnebyer jobber i. Den teknologiske utviklingen og økt bruk av sosiale medier har gjort det enda viktigere å sikre barnas personlige opplysninger. Vi har også de senere årene dreid mye av vår innsats over mot forebygging og støtte til familier som sliter slik at de selv skal kunne ta seg av barna. I tillegg styrker vi og bygger opp kapasiteten til familier som har mistet omsorgen eller sett seg nødt til å sende barna fra seg. Når familien er i en bedre situasjon, kan barna gjenforenes med sin egen familie. I flere av landene vi arbeider i, er en stor utfordring at mange barn vokser opp på barnehjem eller i andre uegnede former for alternativ omsorg. Heldigvis er det en dreining mot at stadig flere myndigheter innser at dette er skadelig for barna, og det er et økt fokus på gjenforening med biologisk familie eller adopsjon for de barna som ikke har familie. Noen barn trenger et godt omsorgsalternativ midlertidig, og det vil være barn som bor i våre SOS-familier en kortere periode, og som ikke vil bli tatt inn i fadderordningen.    SOS-barnebyer i Norge velger derfor å tilpasse fadderordningen til disse endringene nå.